23 estudiants de Secundària i FP rebran una tauleta amb connexió a internet per a poder seguir les seues classes
08 de abril de 2020

Un total de 23 alumnes de l'IES l'Eliana rebrà en els pròxims dies tauletes amb targetes SIM de línia de dades d'alta capacitat (40GB mensuals) incorporades que ha adquirit la Presidència de la Generalitat Valenciana, a través de la Direcció General de Tecnologies de la Informació i la Comunicació.

L'objectiu d'aquesta mesura és facilitar els instruments necessaris a l'alumnat de les famílies amb menys recursos o als quals viuen en zones amb pitjor connectivitat a internet, per a poder millorar la formació a distància que estan duent a terme en aquestes circumstàncies especials.

La distribució d'aquestes tauletes es durà a terme per part de Telefónica a cadascun dels domicilis de l'alumnat seleccionat, que en el cas de l'Eliana són majoritàriament del nivell educatiu de Secundària i Formació Professional (FP).

Quan els estudiants reben el dispositiu assignat signaran la recepció en qualitat de préstec mentre dure la suspensió de l'activitat educativa presencial i hauran de retornar-la al centre en el moment en el qual es reprenga i, en qualsevol cas, abans que finalitze el curs.

La regidora d'Educació, Eva Santafé, ha qualificat la mesura de “fonamental perquè els i les alumnes que no tinguen mitjans puguen continuar les classes sense perdre el curs”. Una bona forma, ha recordat, de minimitzar la bretxa digital en aquests moments excepcionals que estem vivint i en els quals les noves tecnologies es mostren imprescindibles per a accedir a l'educació i la cultura, ha explicat.